Қазақстанда аналитик-журналистер даярланатын болады
DATE: 14:10, 06 Мамыр 2021 | GMT +5
TITLE: Қазақстанда аналитик-журналистер даярланатын болады
URL: https://kaz.inform.kz/news/kazakstanda-analitik-zhurnalister-dayarlanatyn-bolady_a3785107/
META: DATE: 14:10, 06 Мамыр 2021 | GMT +5
TOTAL WORDS: 160
AUTHOR(S):
TEXT: Білім бағдарламасының тұсаукесеріне Қазақстан Республикасының Ақпарат және қоғамдық даму вице-министрі Кемелбек Ойшыбаев, республикалық басылымдардың бас редакторлары және жетекші бұқаралық ақпарат құралдарының өкілдері мен медиаменеджерлер қатысты. «Біздің зерттеулеріміз бойынша, елімізде бір жыл ішінде 34 жоғары оқу орнынан 1000-нан астам журналист даярланып шығады. Бірақ журналистика саласында қызмет ететін түлектер көрсеткіші 60%-ға жетпейді. Демек, жоғары оқу орындарында оқу процесі әлі жетілдірілмеген, әлі де қиындықтар бар. КАЗГЮУ мықты университет болғандықтан, журналистика мамандығы дер кезінде ашылуда. Алдағы уақытта жаңа мамандыққа министрлік тарапынан қолдау көрсетуге әзірміз», - деп атап өтті Қазақстан Республикасының Ақпарат және қоғамдық даму вице-министрі Кемелбек Ойшыбаев. KAZGUU Басқарма төрағасы Талғат Нәрікбаевтың айтуынша, жаңа білім беру бағдарламасының мақсаты — құқықтық және экономикалық салада, әсіресе сыбайлас жемқорлыққа қарсы саясат саласында терең білімі бар аналитикжурналист мамандар дайындау. «Аналитикалық журналистиканың болуы — жалпы әлемдік үрдіс және уақыт талабы. Аталған білім бағдарламасын таңдаған студенттер құқық, экономика саласында кең білім алып, тиісті ақпаратты іздеу, талдау және іріктеу, фактчекинг дағдыларын меңгеріп, журналистік зерттеулер жүргізетін болады», - деп қорытындылады Талғат Нәрікбаев
